b"\n_START_ARTICLE_\nRaf Vallone\n_START_SECTION_\nBiografia\n_START_PARAGRAPH_\nNascut a Cal\xc3\xa0bria, es va traslladar amb tres anys a Tor\xc3\xad. Fill d'un advocat piemont\xc3\xa8s i mare calabresa, va estudiar lleis i filosofia a la Universitat de Tor\xc3\xad mentre practicava futbol professional, arribant a jugar amb el Torino Football Club en la primera divisi\xc3\xb3 el 1938-39. _NEWLINE_Va ser cr\xc3\xadtic de cinema i teatre del diari torin\xc3\xa9s La Stampa i editor de la secci\xc3\xb3 cultural de L'Unit\xc3\xa0, publicaci\xc3\xb3 del partit comunista del Piemont itali\xc3\xa0. Durant la Segona Guerra Mundial va ser membre de la resist\xc3\xa8ncia antifeixista._NEWLINE_Va saltar a la fama en Arr\xc3\xb2s amarg, un cl\xc3\xa0ssic del neorealisme itali\xc3\xa0 de 1949, al costat de Vittorio Gassman i Silvana Mangano._NEWLINE_Al llarg de la seva carrera cinematogr\xc3\xa0fica va treballar amb directors europeus com Marcel Carn\xc3\xa9, Pietro Germi, Mario Camerini, Alberto Lattuada, Luigi Zampa, en l'\xc3\xbanica pel\xc2\xb7l\xc3\xadcula de Curzio Malaparte, i despr\xc3\xa9s amb Jules Dassin en Phaedra, amb Melina Mercouri i Anthony Perkins._NEWLINE_Va fer el salt a Hollywood, treballant amb Otto Preminger, John Huston, Francis Ford Coppola (El padr\xc3\xad III), etc. El 1971 va actuar amb Kirk Douglas i el cantant Johnny Cash en A Gunfight._NEWLINE_El 1953 va guanyar l'\xc3\x93s de Plata del Festival de Berl\xc3\xadn; el 1960 va compartir cartell amb Sophia Loren en La ciociara de Vittorio de Sica (film que va suposar l'Oscar per a l'actriu) i el 1962 ell mateix va ser nominat a l'Oscar i va guanyar el Premi David di Donatello al millor actor per Panorama des del pont, de Sidney Lumet, basada en l'obra de teatre que li havia donat fama internacional._NEWLINE_En la maduresa, el seu prestigi i experi\xc3\xa8ncia li van assegurar papers de secundari de luxe en diverses s\xc3\xa8ries per a la televisi\xc3\xb3, entre elles una sobre Crist\xc3\xb2for Colom (1985) dirigida per Alberto Lattuada i amb un elenc internacional: Gabriel Byrne, Faye Dunaway, Virna Lisi... Tamb\xc3\xa9 va participar en l'ambiciosa producci\xc3\xb3 espanyola Goya (1985), protagonitzada per Enric Maj\xc3\xb3 i que va comptar amb un extens repartiment: Jos\xc3\xa9 B\xc3\xb3dalo, Ver\xc3\xb3nica Forqu\xc3\xa9, Marisa Paredes...\n_START_SECTION_\nTeatre\n_START_PARAGRAPH_\nEn teatre va encarnar a Woyzeck, de Georg B\xc3\xbcchner; Bodas de sangre, de Federico Garc\xc3\xada Lorca; Il berretto a sonagli i Il piacere dell'onest\xc3\xa0, de Luigi Pirandello, i Panorama des del pont, d'Arthur Miller, al costat de Alida Valli, obra que li va obrir les portes del teatre internacional._NEWLINE_A Par\xc3\xads va debutar en franc\xc3\xa8s i a Londres en angl\xc3\xa8s en Panorama des del pont, dirigit per Peter Brook, duent a terme 580 representacions. _NEWLINE_El 1984, en el Piccolo Teatre de Mil\xc3\xa0 far\xc3\xa0 Nost\xc3\xa0lgia, de Franz Jung, i a Roma, Titus Andr\xc3\xb2nic, de Shakespeare, dirigit per Peter Stein. Els seus \xc3\xbaltims treballs van ser Stalin, de Gaston Salvatore; El president, de Krzysztof Zanussi, el 1992, i Thomas More, el 1994.\n_START_SECTION_\nVida privada\n_START_PARAGRAPH_\nCasat amb l'actriu Elena Varzi (a qui va con\xc3\xa8ixer durant el rodatge de Il Crist proibito, de Curzio Malaparte), durant cinquanta anys, pare de tres fills (Arabella i Saverio s\xc3\xb3n bessons), dos s\xc3\xb3n tamb\xc3\xa9 actors: Eleonora Vallone i Saverio Vallone._NEWLINE_Es va retirar de l'activitat en 1995. _NEWLINE_L'any 2001 va publicar les seves mem\xc3\xb2ries, L'alfabet de la mem\xc3\xb2ria._NEWLINE_Va ser condecorat Cavaliere di Gran Croce Ordine al M\xc3\xa8rito della Repubblica Italiana el 1994."